Document ID: 32014R1047

KOMISIJAS DELEĢĒTĀ REGULA (ES) Nr. 1047/2014
(2014. gada 29. jūlijs),
kas papildina Eiropas Parlamenta un Padomes Regulu (ES) Nr. 1308/2013 attiecībā uz valsts vai reģiona stratēģiju, kas dalībvalstīm jāizstrādā saistībā ar programmām skolu apgādei ar pienu
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes 2013. gada 17. decembra Regulu (ES) Nr. 1308/2013, ar ko izveido lauksaimniecības produktu tirgu kopīgu organizāciju un atceļ Padomes Regulas (EEK) Nr. 922/72, (EEK) Nr. 234/79, (EK) Nr. 1037/2001 un (EK) Nr. 1234/2007 (1), un jo īpaši tās 27. panta 1. punkta b) apakšpunktu,
tā kā:
(1)
Regulas (ES) Nr. 1308/2013 26. panta 2. punktā noteikts, ka dalībvalstīm, kas vēlas piedalīties programmā skolu apgādei ar pienu, līdz 2015. gada 1. augustam valsts vai reģiona līmenī jāizstrādā sākotnēja tās īstenošanas stratēģija.
(2)
Regulas (ES) Nr. 1308/2013 26. panta 3. punktā paredzēts, ka, izstrādājot stratēģijas, dalībvalstīm jāsastāda piena un piena produktu saraksts, ar kuriem būs tiesības piedalīties attiecīgajās programmās. Lai padarītu programmu skolu apgādei ar pienu efektīvāku, dalībvalsts stratēģijā jāietver arī citi būtiski elementi, proti, bērnu vecuma grupa un izplatīšanas biežums, programmas provizoriskie izdevumi, ieskaitot informāciju par to, vai tiks veikti valsts maksājumi, un kārtība programmas efektivitātes novērtēšanai.
(3)
Ja dalībvalsts plāno paredzēt papildu pasākumus saskaņā ar Regulas (ES) Nr. 1308/2013 26. panta 2. punktu, tai savā stratēģijā būtu jāapraksta arī šie pasākumi.
(4)
Būtu jānosaka noteikumi par valsts vai reģiona stratēģiju, kas dalībvalstīm jāizstrādā attiecībā uz programmu skolu apgādei ar pienu. Minētie noteikumi būtu jāpiemēro no 2015. gada,
IR PIEŅĒMUSI ŠO REGULU.
1. pants
Stratēģija
1. Stratēģiju, kas dalībvalstīm saskaņā ar Regulas (ES) Nr. 1308/2013 26. panta 2. punktu jāizstrādā attiecībā uz programmas skolu apgādei ar pienu īstenošanu, iesniedz Komisijai līdz katra gada 1. jūlijam.
2. Stratēģija ietver vismaz šādus elementus:
a)
administratīvais līmenis, kurā programma skolu apgādei ar pienu tiks pārvaldīta;
b)
programmai izvēlētā piena un piena produktu saraksts ar KN kodiem un procedūras skaidrojums, ar kuru saskaņā noteikti produkti, ar kuriem notiks apgāde;
c)
apgādes ar produktiem kārtība programmā, ieskaitot izplatīšanas biežumu un grafiku un programmas ieguvējus;
d)
programmas provizoriskās izmaksas, ieskaitot informāciju par to, vai tiks veikti valsts maksājumi saskaņā ar Regulas (ES) Nr. 1308/2013 217. pantu, un norādot jebkuru šādu maksājumu finansēšanas līdzekļus;
e)
izveidotā kārtība programmas efektivitātes novērtēšanai.
3. Ja dalībvalstis nolemj ieviest papildu pasākumus savām programmām skolu apgādei ar pienu saskaņā ar Regulas (ES) Nr. 1308/2013 26. panta 2. punktu, tās šādus pasākumus apraksta savās stratēģijās, ieskaitot pasākumu mērķus, gaidāmos ieguvumus un to, kā tie tiks finansēti.
2. pants
Stāšanās spēkā
Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.
To piemēro no 2015. gada.
Šī regula uzliek saistības kopumā un ir tieši piemērojama visās dalībvalstīs.
Briselē, 2014. gada 29. jūlijā

Labels: 17
5
3
12
18